試湖陰徐道久筆
作者：周紫芝
朝代：宋

paragraphs: 山中三窟遭蕩焚，十年遺種無礽雲。
管城已老既謝事，柔毛遂出收微勳。
騷人手握奴隸管，人間自此無蕕薫。
徐生晚出頗自喜，妙伎天與人皆聞。
羝羊退舍栗尾避，族非東郭不肯論。
往歲江南說諸葛，至今有口皆能言。
眼前厚利聊取足，身後典刑寧復存。
騂牲自是犁牛出，忠臣豈但孝子門。
古來取士貴閥閲，未必元成俱有孫。